La Fira de Comerç de Burjassot comptarà amb la participació de 35 empreses del municipi
2025-07-24

La Regidoria de Comerç i Mercats de l’Ajuntament de Burjassot, dirigida per Rosa Coca, a través de CEMEF, l’empresa pública dependent del Consistori, ja ho té tot preparat perquè el cap de setmana del dissabte 15 i el diumenge 16 de juny, arribe la XIV Fira de Comerç i Gastronòmica per a mostrar la varietat d’empreses amb les quals compta el municipi.

35 empreses de Burjassot estaran presents en esta mostra que obrirà les portes, en la Plaça de l’Ajuntament, el dissabte 15 de juny, a les 11.00 hores. Sobre les 12.00 hores, tindrà lloc la inauguració oficial de la Fira, amb una animació per a tots els públics que donarà inici a un cap de setmana carregat d’activitats i de la mostra dels comerços de Burjassot.

El dissabte, en horari de matí, tindrà lloc una demostració de robòtica, d’11.00 a 14.00 hores, perquè els visitants puguen veure com funcionen els robots. Una activitat en la qual també hi haurà experiments de ciència. Abans de tancar el matí, sobre les 13.00 hores, serà el recital de poesia segle XXI, a càrrec de Kamikaze de Versos.

A la vesprada, es comptarà amb una actuació oferida per Talitha Cumi i, de 18.00 a 20.00 hores, visitaran la Fira Bluey i Bingo els quals, amb seguretat, fan les delícies dels més xicotets de la casa. A les 19.00 hores, serà la degustació de vins en la carpa de Vinalium.

La Fira és també de gastronomia de manera que, durant tot el cap de setmana, es podran degustar els millors productes elaborats pels hostalers de Burjassot.

El diumenge 16 de juny, la Fira obrirà a les 10 h i, a les 11.00 hores, tormarà el recital de poesia per si algú no va poder veure’l el dissabte. A les 11.30 hores, serà l’actuació de l’Associació Cultural Andalusa Al- Andalus 25 de Burjassot i, a les 13.00 hores, la classe de ball a càrrec de l’acadèmia d’Ángel Ramírez.

Programa de la Fira

Durant tot el diumenge, el taller Emtreduca de la EMTRE, impartirà un programa d’educació ambiental, finançat per la Generalitat Valenciana, El camí circular. 1, 2, 3 recicla! Amb ell i a través d’una dinàmica participativa, s’aprendrà a separar els residus i el seu verdader viatge des que es depositen en el contenidor.

La Fira compta també amb la col·laboració del Mercat Municipal l’Almara, de Codemer, d’AHora Burjassot i de l’Associació de Comerciants i Empresaris de Burjassot.